आकोला में वस्त्र छपाई उद्योग की एक महत्वपूर्ण विशेषता है इस इलाके का फेंट्या। फेंट्या आकोला के आस-पास के ग्रामीण क्षेत्र की कृषक जातियों की स्त्रियों द्वारा पहने जाने वाला अधोवस्त्र है। जिसे आम बोलचाल में घाघरा कहा जाता है।इन जातियों में जाट, गायरी, माली, रेगर जातियां ख़ास है। फेंट्ये की लम्बाई अमूमन छ से बारह मीटर के बीच में होती है। मुख्यतः इसके दोनों किनारों पर बार्डर एवं बूटे होते हैं। यह लहंगे के स्थान पर पहना जाता है तथा लट्ठे के कपड़े पर इसकी रंगाई एवं छपाई होती है। इतना ही नहीं जाति के अनुसार उसका रंग एवं आकल्पन भी अलग-अलग होता हैं। यदि जाट एवं गायरी जाति की महिलाएं कटवा जाल का फेंट्या पहनती है तो रेगर जाति की नखल्या भांत का। वर्तमान में आकोला के वस्त्र छपाई उद्योग का लगभग दो तिहाई उत्पादन फेंट्ये का है।